झारखंड में धनबाद के एगो अदालत मशहूर भोजपुरी गायक भरत शर्मा “व्यास” के आयकर रिटर्न में फर्जीवाड़ा क लाखों रुपया के अवैध निकासी के आरोप में सोमवार के जेल भेज दिहलस। आयकर रिटर्न में गड़बड़ी से जुड़ल मामला में भारत शर्मा प झूठा जानकारी के आधार प 2 बेर अग्रिम कर (टीडीएस) के वापस लेवे के आरोप रहे।
अनगिनत मशहूर गीत के गायक अवुरी 2014 के लोकसभा चुनाव के समय भारतीय जनता पार्टी में शामिल होखे वाला बिहार के बक्सर ज़िला निवासी भरत शर्मा ए दुनो मामला में सोमवार के धनबाद के अदालत में सरेंडर कईले रहले।
एकरा से पहिले 27 मई 2016 के अदालत भरत शर्मा के जमानत के रद्द करत उनुका खिलाफ वारंट जारी कईले रहे। सोमवार के अदालत में सरेंडर के बाद उनुका के तुरंत गिरफ्तार क जेल भेज दिहल गईल।
करीब अढ़ाई लाख रुपया के अवैध निकासी के मामला में भारत शर्मा अवुरी उनुका पत्नी बेबी देवी प फर्जी टीडीएस सर्टिफिकेट के आधार रिफंड लेवे के आरोप रहे। भारत शर्मा अपना आयकर रिटर्न में टी-सीरीज (सुपर कैसेट्स इंडस्ट्रीज़ लिमिटेड) के ओर से जारी टीडीएस सर्टिफिकेट में छेड़छाड़ क टीडीएस के रिफ़ंड लेले रहले।
मालूम रहे कि आयकर चोरी के मामला में 2004 में सीबीआई भरत शर्मा के खिलाफ मामला दर्ज कईले रहे। आयकर विभाग आरोप लगवले रहे कि साल 1999 से 2002 के बीच भरत शर्मा खुद के एगो कैसेट कंपनी के गायक बताके टीडीएस रिफंड के दावा कईले रहले।
जांच में उनुका ओर से पेश दस्तावेज जाली पावल गईल रहे, संगही भरत शर्मा के पत्नी बेबी देवी के खिलाफ गलत तरीका से आयकर रिफ़ंड लेवे के दु मामला दर्ज भईल रहे। एकरा में से एक मामला में बेबी के दु साल अवुरी दोसरका मामला में तीन साल के सजा हो चुकल बा।
भारत शर्मा अवुरी उनुका पत्नी के खिलाफ चलत दुनो मामला के पकड़े वाला आयकर अधिकारी मुक्तेश्वर प्रसाद सिंह बतवले कि मामला 2002-03 के ह, जवना में कुल 19 लाख के रिफंड घोटाला धराईल रहे। ए सभे मामला में आयकर रिटर्न दाखिल करे में मदद करेवाला एके चटर्जी के नाम आईल रहे। धराईल सभलोग फर्जीवाड़ा करे के आरोप में जेल जा चुकल एक चटर्जी के मुवक्किल(क्लांइट) रहले।
bho_Deva bho_Deva bho_Deva bho_Deva bho_Deva bho_Deva bho_Deva